Eivind Stø

Eivind Stø (født 18. mars 1945 i Flekkefjord) er en norsk statsviter.

Han ble mag.art. i statsvitenskap ved Universitetet i Oslo i 1972. Fra 1973 til 1976 var han vitenskapelig assistent for valgforskningsprogrammet ved Institutt for samfunnsforskning. Deretter arbeidet han til 1989 som forsker ved Fondet for markeds- og distribusjonsforskning. I perioden 1987–1988 var han daglig leder ved FMD.

Fra 1989 arbeidet han ved Statens institutt for forbruksforskning (SIFO). Han var forskningsleder for samfunnsvitenskapelig gruppe ved SIFO fra 1990 og ble forskningssjef i 1998. Stillingen hadde han til han gikk av med pensjon i 2014. Stø har spesielt arbeidet med problematikk rundt forbrukerinteresser, forbrukermisnøye, klageatferd, markedsføring, reklame, forbruk og miljø.

Fra 1985 til 1988 var han, sammen med Jan Thorsvik, redaktør for Norsk statsvitenskapelig tidsskrift, som utgis av Norsk statsvitenskapelig forening

Stø var engasjert i den norske ml-bevegelsen på 1970-tallet, og hadde vervet som Rød Front-leder i Det norske Studentersamfund i 1972.

 Eksterne lenker 
 Presentasjon av Eivind Stø på SIFOs nettsider  (Besøkt 26. januar 2011)

Kategori:Fødsler i 1945
Kategori:Formenn av Det Norske Studentersamfund
Kategori:Norske forskere
Kategori:Personer tilknyttet Forbruksforskningsinstituttet SIFO
Kategori:Personer fra Flekkefjord kommune